7. marca 2007 nečakane navštívil Rušňové depo Železničnej spoločnosti Cargo Slovensko v Spišskej Novej Vsi "pražský banán" 151.011 ČD. Pozvánku si vystavil sám, v uvedený deň totiž dostal v Markušovciach poruchu na vlaku EC 120 Košičan a rušňovodič požiadal o výmenu rušňa.
Neschopný rušeň 151.011 ČD dotiahla o 11.35 h do RD ZSCS Spišská Nová Ves postrková rakaňa 183.004 ZSCS.
Vlak EC 120 Košičan ťahal ďalej košický peršing 163.105 ZSSK pohotovo stiahnutý z odstavenej súpravy Os 7822 s pravidelným odchodom zo Spišskej Novej Vsi o 13.52 h. Napriek rýchlemu riešeniu situácie, medzištátny vlak pokračoval zmeškaný podľa PIS-u 47 minút.
Príčinou poruchy na rušni 151.011 ČD mal byť pretrhnutý klinový remeň pohonu kompresora. Pravdepodobne tam bol aj ďalší problém, pretože rušeň nebol schopný pokračovať vo výkone.
Odstavený "pražský banán" budil v tupíku novoveského depa zaslúženú pozornosť. Spišiaci sú zvyknutí vídavať v tamojšom depe z rušňov elektrickej trakcie dvojičky, rakane, peršingy a žehličky ... no a občas bobinky ...
Na návšteve v "Iglove" zostal 151.011 ČD do skorých raňajších hodín 8. marca 2007, keď ho zaradili ako nečinný na vlak Os 7801 Spišská Nová Ves - Košice s pravidelným odchodom 3.38 h. Po príchode do Košíc bol pristavený do priestoru RD ZSCS Košice, aby sa podrobil prehliadke a oprave.
Rušne radu 151 ČD pokračujú aj po 1. zmene GVD 2007, ktorá vstúpila do platnosti 4. marca 2007, v prevádzke na vlakoch EC 120/121 a R 422/423 Cassovia na trase Praha - Košice. Informácie, ktoré sme uverejnili na stránke vlaky.net v polovici januára 2007 sa nenaplnili a ukázali sa ako šumy, ktoré vznikli ako odozva na ich vtedajší vysoký správkový stav v materskom pražskom depe. V istom časovom úseku boli v januári nahradzované rušňami radu 162 ČD, resp. 163 ZSSK.
Na veľkú radosť fanúšikov železnice, banány radu 151 ČD naďalej zdobia slovenské trate pod Tatrami. Na rozdiel od bratislavských goríl, ktoré vozia prestížne vlaky EC na trase Budapešť - Bratislava - Praha, navštevujú asi pražské banány myčku oveľa častejšie, než ich bratislavské dvojsystémové kolegyne.
Pre technicky založených priaznivcov elektrických rušňov prinášame aj pohľad na jedno zo stanovišť rušňovodiča na 151.011 ČD.
A tiež pohľad do strojovne ...
A ešte jeden ...
Košický peršing 163.105 ZSSK sa úspešne vrátil z výletu do Prahy na východ bývalej federálnej republiky, do Košíc 8. marca 2007 na vlaku EC 121 Košičan.
Príbeh nášho jedenástkového banána potom pokračoval vo večerných hodinách na košickej stanici. 151.011 ČD bol po oprave v RD ZSCS Košice večer 8. marca 2007 zaradený na čelo vlaku R 422 Cassovia. Tesne pred odchodom vlaku sa ale ukázala na rušni ďalšia porucha kompresora. Narýchlo povolali opäť do služby košický peršing, tentoraz 163.111 ZSSK, ktorý sa tak vydal neplánovane oproti noci s medzištátnou "kasovkou" do Prahy. Vlak na odchode z Košíc meškal 15 minút. Zdá sa, že sa rušňu 151.011 ČD na východnom Slovensku zapáčilo a len tak ľahko nechce odtiaľ odísť ...
163.111 ZSSK sa však dnes, 9.marca 2007, nevrátil na EC 121. Z neznámych príčin zostal po celý deň v Prahe-Vršoviciach. EC 121 ťahal 151.008 ČD.
151.011 ČD zrejme nie je v ostatných dňoch celkom fit. Ako napísal Jirka_p vo fóre 150/151, jedenástka "zrejme vykapala i v nedeľu (4. marca 2007) na EC 126, podľa všetkého na Hornom Lidči. Do Hranic na Moravě došla už s príprahovou 163.001 ČD a zmeškaná 40 minút."
Autor snímok: kotva